**ΕΣΩΤΕΡΙΚΟΣ ΚΑΝΟΝΙΣΜΟΣ ΤΑΜΕΙΟΥ ΑΛΛΗΛΟΒΟΗΘΕΙΑΣ ΚΑΙ ΑΛΛΗΛΕΓΓΥΗΣ ΤΗΣ Ε.ΑΣ.Υ.Ν.ΚΙΛΚΙΣ**

***Άρθρο 1***

***Σύσταση-Σκοπός- Μέτοχοι***

Α) Στο επαγγελματικό σωματείο με τίτλο Ένωση Αστυνομικών Υπαλλήλων Ν. Κιλκίς, που ιδρύθηκε και λειτουργεί νόμιμα, ιδρύεται δυνάμει του άρθρο 2 παρ Ε του Καταστατικού της, Ταμείο Αλληλοβοήθειας και Αλληλεγγύης για τη ενίσχυση των προς αντιμετώπιση των έκτακτων και σοβαρών οικονομικών περιστάσεων.

Β)Σκοπός είναι η υπό των όρων του παρόντος κανονισμού παροχή **εφάπαξ** οικονομικής ενίσχυσης στους δικαιούχους προς κάλυψη των αναγκαίων εξόδων που δημιουργούνται από σοβαρές περιπτώσεις ιατρικής, φαρμακευτικής και νοσοκομειακής περιθάλψεως λόγο νόσου, εγχειρίσεως και τραυματισμού ,η παροχή οικονομικής ενίσχυσης στις οικογένειες αποβιωσάντων, γεννήσεως τέκνων καθώς και περιπτώσεις εξωσωματικής γονιμοποίησης. Επίσης την ενίσχυση λόγω εξαιρετικά σοβαρής και έκτακτης ανάγκης οφειλόμενη σε ανωτέρα βία(φυσικές καταστροφές) Σε περίπτωση που η φύση της υπάρχουσας δυσχέρειας απαιτεί να καταβληθεί οικονομική ενίσχυση περισσότερες από μία φορά, δεν τίθεται κανένας περιορισμός σε αυτό, πλην όμως κάθε παροχή βοήθειας εξετάζεται χωριστά.

Γ) Μέτοχοι του Ταμείου είναι υποχρεωτικά όλα τα οικονομικά τακτοποιημένα τακτικά μέλη του Σωματείου. Διαγραφή μέλους του Σωματείου και η με οποιονδήποτε τρόπο απώλεια της ιδιότητας του μέλους του Σωματείου συνεπιφέρει αυτοδικαίως την διαγραφή του μέλους από το Ταμείο.

Δ)Τηρείται υποχρεωτικά βιβλίο συνεδριάσεων και βιβλίο ταμείου της Επιτροπής.

Ε)Για κάθε περίπτωση που εξετάζεται απο την επιτροπή τηρείται αρχείο με τα αιτήματα και τις σχετικές βεβαιώσεις.

***Άρθρο 2***

***Πόροι***

Οι πόροι του Ταμείου προέρχονται

α) Από την παρακράτηση 1 € εκ της τακτικής μηνιαίας εισφοράς κάθε μέλους.

β) Από δωρεές, παροχές ή άλλες χορηγίες προς το Ταμείο από μέλη του Σωματείου ή άλλα φυσικά ή νομικά πρόσωπα, έσοδα λαχειοφόρων, χοροεσπερίδων της Ένωσης καθώς και από έκτακτες εισφορές των μελών της Ένωσης.Το Διοικητικό Συμβούλιο της Ένωσης δύναται να ενισχύει το Ταμείο Αλληλοβοήθειας, με χρήματα προερχόμενα από τα τακτικά ή τα έκτακτα έσοδά του.

Σελ.1

***Άρθρο 3***

***Δικαιούχοι.***

1) Δικαιούχοι της εφάπαξ οικονομικής ενίσχυσης είναι:

α) Οι μέτοχοι του Ταμείου που αντιμετωπίζουν ιδιαίτερα σοβαρές οικονομικές δυσχέρειες, συνεπεία βλάβης του σώματος ή της υγείας τους, ή λόγω εξαιρετικά σοβαρής και έκτακτης ανάγκης οφειλόμενη σε ανωτέρα βία (φυσικές καταστροφές κτλ).

β) Οι μέτοχοι σε περίπτωση νόσου των ιδίων ή των μελών της οικογένειάς τους,. Ως οικογένεια νοείται ο-η σύζυγος και τα τέκνα για τους έγγαμους και οι γονείς για τους άγαμους. Για τους διαζευγμένους έχοντες τέκνα, ως οικογένεια νοούνται μόνο τα τέκνα, ενώ για τους διαζευγμένους μη έχοντες τέκνα νοούνται μόνο οι γονείς.

γ) Οικογένειες αστυνομικών που απεβίωσαν από οποιοδήποτε λόγο και οι οποίοι ήταν μέτοχοι του ταμείου κατά το θάνατό τους.

Σε καμία περίπτωση ο μέτοχος του Ταμείου δεν δικαιούται την παροχή βοήθειας από το Ταμείο, εάν με σκοπιμότητα περιήλθε στην δυσχερή κατάσταση της α’ περίπτωσης.

2)Οι δικαιούχοι προκειμένου να τύχουν της προβλεπόμενης οικονομικής ενίσχυσης, οφείλουν να υποβάλλουν αίτηση προς το Πρόεδρο του ταμείου συνυποβάλλοντας τα σχετικά έγγραφα.

***Άρθρο 4***

***Ποσά οικονομικής ενίσχυσης***

Το ποσό της εφάπαξ χορηγούμενης οικονομικής ενίσχυσης ανέρχεται κατά περίπτωση στα παρακάτω ποσά:

Α) Σε περίπτωση θανάτου μετόχου έως το ποσό των 1000 €, το οποίο αποδίδεται στην χήρα και για λογαριασμό των ανήλικων τέκνων του θανόντα.

Β) Σε περίπτωση ιδιαίτερα οικονομικής δυσχέρειας του μετόχου συνεπεία βλάβης σώματος ή της υγείας, προκειμένου να συμβάλλουν στην ιατρική φροντίδα, νοσοκομειακή περίθαλψη κ.τ.λ αποφασίζει η επιτροπή ανάλογα με τις οικονομικές δυνατότητες των αιτούντων και τις δυνατότητες του ταμείου.

σελ.2

Γ) Σε περίπτωση σοβαρής οικονομικής δυσχέρειας λόγω εξαιρετικά σοβαρής και έκτακτης ανάγκης οφειλόμενη σε ανωτέρα βία (φυσικές καταστροφές κτλ) έως το ποσό των 1000 €.

Δ) Σε περίπτωση απουσίας από την Υπηρεσία για διάστημα μεγαλύτερο των 3 μηνών, λόγω σοβαρού προβλήματος υγείας, με το 50% του ποσού που αντιστοιχεί στην αποζημίωση των πενθημέρων και νυχτερινών που δεν θα λάβει ο δικαιούχος, λόγω μείωσης των αποδοχών του κατά το διάστημα της απουσίας του. Η παροχή οικονομικής ενίσχυσης ξεκινάει από τη λήξη του 3ου μήνα απουσίας, εφόσον ο μέτοχος θα απουσιάσει για διάστημα τουλάχιστον μία ημέρα μετά τη λήξη του διαστήματος τριών (3) μηνών.

Εάν το πρόβλημα υγείας στο οποίο οφείλεται η απουσία προκύψει κατά τη διάρκεια διατεταγμένης Υπηρεσίας και ένεκα αυτής, τότε αίρονται οι περιορισμοί του προηγούμενου εδαφίου και ο δικαιούχος λαμβάνει την προαναφερόμενη ενίσχυση (50% του ποσού που αντιστοιχεί στην αποζημίωση των πενθημέρων και νυχτερινών) από την πρώτη ημέρα της απουσίας του.

Ε) Σε περίπτωση νόσου μετόχου ή της οικογένειάς του από συστηματική πάθηση ή καρκίνο. Η καταμέτρηση των εξόδων και η παροχή βοήθειας πραγματοποιείται αφού τελειώσει η θεραπεία και αν πρόκειται για χρόνιο νόσημα με διάρκεια θεραπείας πάνω από ένα έτος, τότε η παροχή της βοήθειας αποφασίζεται ανά εξάμηνο, οπότε και παρουσιάζονται τα  σχετικά παραστατικά.

Ζ)Σε περίπτωση προσπάθειας εξωσωματικής γονιμοποίησης από μέτοχο ή σύζυγο μετόχου καταβάλλεται ποσό εφάπαξ ως πεντακόσια (500) ευρώ.

***Άρθρο 5***

***Οργάνωση- Λειτουργία του Ταμείου***

Α) Η διαχείριση του ταμείου ανατίθεται σε  Πενταμελή Επιτροπή Διαχείρισης η οποία αποτελείται από ένα μέλος του Διοικητικού Συμβουλίου τον Πρόεδρο και από 4 μέλη οικονομικά τακτοποιημένα της Ενωσης που θα ορίζονται απο το Δ.Σ της Ένωσης. Η θητεία της Επιτροπής είναι ίση, με διάρκεια του Δ.Σ . Επίσης τα μέλη της Πενταμελούς Επιτροπής Διαχείρισης του Ταμείου Αλληλοβοήθειας (εκτός του μέλους που θα οριστεί από το Δ.Σ) δεν μπορούν να κατέχουν οποιαδήποτε θέση στο Δ.Σ της Ένωσης ή της Ελεγκτικής επιτροπής. Η επιτροπή αποτελείται από τον Πρόεδρο τον Γραμματέα και τρία μέλη. Ο πρόεδρος της επιτροπής είναι υποχρεωτικά ο Πρόεδρος της Ε.ΑΣ.Υ.Ν.Κιλκίς και τα λοιπά μέλη ορίζονται απο το Δ.Σ όπου και καταγράφονται στο πρακτικά της Επιτροπής. Επίσης ορίζεται αναπληρωτής του Προέδρου και του γραμματέα. Το βιβλίο πρακτικών καθώς και η εισήγηση προς την Ε.ΑΣ.Υ.Ν.Κιλκίς για ανάληψη χρημάτων υπογράφεται από όλους. Η Επιτροπή βρίσκεται σε απαρτία και συνεδριάζει όταν παρίστανται τρία μέλη και σε κάθε περίπτωση ο Πρόεδρος. Η πληρωμή επιτρέπεται να γίνεται με τραπεζική μεταφορά χρημάτων ή με πληρωμή μετρητών τηρώντας διπλότυπο πληρωμών.

σελ.3

Β)Η Επιτροπή Διαχείρισης  (είτε μετά από αίτηση του δικαιούχου),εξετάζει τις περιπτώσεις για τις οποίες διαφαίνεται να υπάρχει ανάγκη ενίσχυσης κάποιου μέλους και αποφαίνεται αρχικώς εάν εντάσσεται στις περιπτώσεις δικαιούχων.

Γ)Η επιτροπή συντάσσει σχετική έκθεση, παραδίδεται στο Δ.Σ της Ένωσης και η ανάληψη των χρημάτων πραγματοποιείται από τον ταμία του Δ.Σ ή τον νόμιμο αναπληρωτή του κατόπιν εξουσιοδότησης από το Δ.Σ και δεν δικαίωμα αντίθεσης με την ληφθείσα απόφαση.

***Άρθρο 6***

**Τροποποίηση Κανονισμού- Αναπροσαρμογή ποσών ενίσχυσης**

Κάθε έτος, κατά την ετήσια τακτική Γενική Συνέλευση το Διοικητικό Συμβούλιο θα υποβάλει έκθεση με τα πεπραγμένα της Επιτροπής ενώπιον της Γ.Σ. και αφού ληφθεί υπόψη η κατάσταση του Ταμείου και οι ανάγκες των μετόχων, θα αποφασίζεται ενδεχόμενη αναπροσαρμογή των ποσών χορηγούμενης ενίσχυσης καθώς και ενδεχόμενη τροποποίησή του. Για οποιαδήποτε περίπτωση-διευκρίνιση που δε προβλέπεται στον παρόν θα ορίζεται στις Γ.Σ τακτικές ή έκτακτες.

***Άρθρο 7***

***Έλεγχος Επιτροπής***

Ο έλεγχος της διαχείρισης των οικονομικών του Ταμείου ανατίθεται στην Ελεγκτική Επιτροπή της Ένωσης, η οποία κατά τον ετήσιο οικονομικό έλεγχο, ελέγχει και την διαχείριση των οικονομικών του Ταμείου Αλληλοβοήθειας και παρουσιάζει τα αποτελέσματα στην Γενική Συνέλευση.

***Άρθρο 8***

***Έναρξη ισχύος***

Η ισχύς του παρόντος κανονισμού αρχίζει από την επόμενη της έγκρισής του από την Γενική Συνέλευση των μελών της Ένωσης Αστυνομικών Υπαλλήλων Ν.Κιλκίς.

Δικαίωμα τροποποίησης του παρόντος διατηρεί μόνο η Γενική Συνέλευση τακτική ή έκτακτη.

σελ.4